Palderjan aitab lõpetada Kremli inforünnakud – Propastop
26.09.2022
Venemaa infosõja mõju vähendamiseks ei piisa, kui Eesti tegeleb ainult oma inforuumi kaitsmisega. Tegevus tuleks kanda üle ka Venemaa teaberuumi. Selline projekt nimega Palderjan aitaks märgatavalt kaasa Eesti turvalisuse kasvule.
Harilik palderjanVenemaa rünnak Ukrainas on kaasa toonud infokonflikti eskaleerumise ka Eestis. Meile sajab selga süüdistusi russofoobias, ajaloovõltsimises, natsismis ja nüüd juba ka terrorismis. Idapiiri tagant kerkib narratiive, mis püüavad lõhestada Eesti ühiskonda. Rünnakute intensiivsus on kasvanud määrani, mida pole kogetud Propastopi loomisest saati 2016. aastal.
Eesti on selles infosõjas pigem hästi toime tulnud. Rakendame vastusamme nagu juurdepääsu piiramine propagandakanalitele, eestikeelse hariduse jõustamine ning punamonumentide-konfliktikollete teisaldamine. Eesti hoiakut on näidatud ühtsena nii kodumaal kui Läänes. Ühiskonna eriarvamusi ei ole lastud areneda ohtlikeks lõhedeks.
Kõik need tegevused on ent suunatud vaid kaitsele, piirdudes Eesti inforuumiga ja vähendades vaenulikku mõju omadele. Kaitse ei suuda aga mõjutada ründajat oma tegevust lõpetama. Sedasi jäämegi aina ootama järgmist Kremlist lähtuvat süüdistust, et siis lõputult tagajärgi siluda.
Palderjan aitab rahustada
Propastop paneb ette algatada tegevuste kogum, mis tegeleks ka vastase mõjutamisega tema enda inforuumis. Oleme pannud projektile nime Palderjan, viitega looduslikule rahustile.
Palderjan tuleb suunata eelkõige Venemaa elanikele sihiga pakkuda neile tõest infot ja olukorrapilti sõjast. Projekt aitab teadvustada sõda Ukrainas ja Venemaa osalust selles. Näidata tuleb hukkunute ja purustuste määra, Venemaa rolli hävitustöös, kuritegudes ja kannatustes. Rõhutada tuleb rünnaku mõttetust ja Kremli võimude tegevuse tagajärgede ebaõiglust venemaalaste jaoks.
Teiseks projekti suunaks olgu meediahariduse ja infokirjaoskuse edendamine Venemaal. Tuleb aidata kaasa tasakaalus infomenüü tekkimisele ja pakkuda ligipääsu propagandavabadele venekeelsetele kanalitele. Venemaalasi tuleb õpetada oma valitsuse kuritegelikku ajupesu läbi nägema.
Oluline on hoida info jagamisel rahulikku ja tasakaalustatud tooni käsikäes esitlusviisi atraktiivsusega. Kindlasti tuleb vältida otsest võimuvastast propagandat, Venemaa valitsejate  mustamist, kuivõrd see annaks soovitule vastupidise reaktsiooni.
Hõlmame tuttavaid
Venemaa on liiga lai, et Eesti suudaks mõjutada kogu selle rahvast. Otstarbekas on suunata projekti tegevused eelkõige mõnele tuttavamale sihtgrupile:
– Peterburi, Pihkva, Novgorodi jt Loode-Venemaa linnade elanikud. Selle geograafiliselt lähedase piirkonna elanike side Eestiga on suur ja sõnumite mõju tõenäoline.
– Soome-ugri rahvad Venemaal, kellel sidemed ja kultuuriline lähedus Eestiga kauased.
– Venemaalased, kellel on Eestis sugulasi, sõpru ja tuttavaid või muu isiklik side Eestiga.
– Eestit külastavad Venemaa kodanikud.
Võimalikud tegevused
Propastopi vabatahtlikud on välja pakkunud sellised võimalikud Palderjani väljundid:
– Atraktiivsete infomaterjalide jagamine Eestit külastavatele venemaalastele, mis tutvustavad tasakaalustatud meediakanaleid ja õpetavad ligipääsu neile Kremli raudse eesriide tagant. Materjalid tuleb koostada nii, et neid saaks Venemaal oma tuttavatele kergesti edasi jagada.
– Venekeelse veebiTV kanali loomine ning selle sisu levitamine Youtubes ja teistes Venemaal vaadatavates keskkondades.
– Tegevus sotsiaalmeedias: erinevate infokogumite loomine ja pidev jagamine Venemaal populaarsetes kanalites Vk, Ok, Telegram jt.
– Raadiojaam “Vaba Venemaa” või “Eesti hääl”, mis jõuaks nii netiraadio kui vabalevina Loode-Venemaa elanike autoraadiotesse ja kodudesse. Narva püstitatud saatja ulatusega 250 km kataks kogu Suur-Peterburi ala, Kagu-Eesti saatja küündiks Pihkvani 100 km levi korral.
– Eesti inimeste suhtluskanalite ja -oskuste arendamine Venemaa elanike hõlmamisel. Nii võiks iga Eesti elanik olla ühele inimesele Venemaal tasakaalustatud info allikaks.
Nimekiri pole muidugi lõplik ja ootame kõigilt ideid, kuidas Palderjan veel tõhusamalt toimima panna.
Eesti turvalisus kasvab
Projekti sobivad algatama Propastopi vabatahtlikud, kuid panust ja tuge on vaja eelkõige Eesti riigistruktuuridelt, näiteks riigikantselei strateegilise kommunikatsiooni osakonnalt, kaitseliidult, välisministeeriumilt, miks mitte ka rahvusringhäälingult ja erameedialt. Toetust saab küsida ka liitlastelt, kuivõrd Palderjani eesmärgid kattuvad kogu vaba maailma omadega.
Sõjavastasuse toetamine Venemaal  aitab kaasa agressiooni lõpule Ukrainas. Kuid projekti mõju on palju laiem. Kui Venemaa ühiskonnas kasvab meediakirjaoskus, teadlikkus ja silmaring, muudab see Kremli režiimil raskemaks ka infosõja infosõja jätkamise ning võib viia režiimi enda muutumiseni. Need arengud aitavad otseselt kaasa Eesti turvalisuse kasvule.
Fotod:
Harilik palderjan. Foto Ivar Leidus /Vikipeedia /CC
Kaart: Propastop / CC